স্থানীয়ভাবে বজ্রগর্ভ মেঘের সঞ্চারের ফলে শনিবার দফায় দফায় কলকাতা-সহ দক্ষিণবঙ্গের বিভিন্ন জায়গায় মাঝারি থেকে ভারী বৃষ্টিপাত হয়। 
আলিপুর আবহাওয়া দফতরের পূর্বাভাস, ওই বজ্রগর্ভ মেঘের নিম্নচাপে রূপান্তরিত হওয়ার সম্ভাবনা রয়েছে। ফলে আজ, রবিবার এবং আগামিকাল, সোমবার কলকাতা এবং দক্ষিণবঙ্গের বিভিন্ন জেলায় মাঝারি থেকে ভারী বৃষ্টিপাত হতে পারে।
কলকাতা পুরসভা সূত্রের খবর, দক্ষিণ কলকাতার তুলনায় উত্তরে এদিন বেশি বৃষ্টিপাত হয়েছে। উল্টোডাঙায় যেখানে ১০৫ মি‌লিমিটার বৃষ্টি হয়েছে, সেখানে কালীঘাটে হয়েছে মাত্র ১৩ মিলিমিটার! 
পুর আধিকারিকদের একাংশ রসিকতা করে বলছেন, পুজোয় উত্তরের সঙ্গে দক্ষিণের লড়াই শুরুর আগেই বৃষ্টির লড়াইও শুরু হয়েছে। আর তাতে এদিন উত্তর কলকাতাই জয়ী!


এদিকে, শহরের নিকাশি ব্যবস্থা নিয়ে মেয়র শোভন চট্টোপাধ্যায় এদিন মেয়র পারিষদদের সঙ্গে একটি বৈঠক করেন। পরে শোভন বলেন, ‘‘আবহাওয়া দফতরের পূর্বাভাস অনুযায়ী পুরসভার তরফে সমস্ত ব্যবস্থা নেওয়া হয়েছে। পাম্পিং স্টেশন ছাড়াও পুরসভার ৪২৬টি পোর্টেবল পাম্পই তৈরি রাখা হয়েছে।’’
পুর আধিকারিকদের একাংশ অবশ্য জানাচ্ছেন, শহরে যে জল জমার সমস্যা আদৌ কাটেনি তা এদিন ফের প্রমাণিত। উত্তরের একাধিক জায়গায় জল দাঁড়িয়ে যায় এদিন। মেয়র পারিষদ (নিকাশি) তারক সিংহ অবশ্য এদিনও জল জমার কারণ হিসাবে মূলত গঙ্গার জোয়ারকেই দায়ী করেছেন। তিনি বলেন, ‘‘জোয়ারের কারণে পাম্প করে জল ফেলা সম্ভব হয়নি।’’ তারকের আরও দাবি, অল্প সময়ের মধ্যে অত্যধিক পরিমাণ বৃষ্টিপাতের কারণেই এদিন জল জমেছে। 
তারকের যুক্তি কার্যত খারিজ করে এক পুর আধিকারিক এদিন বলেন, ‘‘নিম্নচাপের ফলে সাম্প্রতিককালে শহরে বেশ কয়েকবার ভারী বৃষ্টিপাত হয়েছে। কিন্তু তার পরেও নিকাশি ব্যবস্থার হাল ফেরেনি।’’
শহরের একাধিক জায়গায় এদিনও গাছ উপড়ে পড়েছে বলে পুরসভা সূত্রের খবর। বালিগঞ্জ পাম্পিং স্টেশনে পাম্প বিকল হয়ে পড়ায় ওই এলাকায় নিকাশিতে সাময়িক সমস্যা হয় বলেও অভিযোগ।